
Az idegennyelv-hatás vizsgálata kockázatos és bizonytalan döntéshelyzetekben magyar egyetemista populáción

Jelen kutatásban a nyelv és a gondolkodás kapcsolatát vizsgáltuk anyanyelvi és idegennyelvi döntési helyzetekben magyar anyanyelvű - angol másodiknyelvű populáción, méghozzá az idegennyelv-hatás (INYH) érvényesülésén keresztül. Továbbá kutatás legfőbb célja volt kidolgozni magyar nyelvre is egy olyan általánosan felhasználható feladatsort, mellyel célzottan, több szempontból is meg tudjuk figyelni az INYH-t, illetve könnyen összehasonlíthatóvá teszi az anyanyelvi és idegennyelvi kontextusban meghozott, kockázatos és bizonytalan döntéseket. Emellett jelen kutatás rámutat a nyelvelsajátítás kulturális és társadalmi vonatkozásaira, melyek nagyban befolyással lehetnek az INYH-ra, és így az idegennyelven való gondolkozásra.
Az eddigi teóriák alapján, idegennyelv használata közben csökken az emocionális befolyásoltság, kialakul egy kognitív távolság, emiatt a döntések konzisztensebbek, racionálisabbak lesznek, illetve csökken a kockázatkerülés mértéke is. Costa és munkatársai 2014-es kutatásának módszertanát vettük alapul. Ezt módosítva, hat feladaton keresztül teszteltük az INYH befolyását, olyan változókat mérve, mint a kockázatkerülés, a nyelvi keretezési hatás, a kétértelműség kerülés, a kognitív stílus és a konzisztencia. A kutatás eredményei hasonlóan szignifikánsak a nyelvi keretezési hatással kapcsolatos eddigi megfigyelésekkel, alátámasztja az INYH erős érzelmi vonatkozását. Azonban az eddigi kutatások többségével szemben nem mutatnak szignifikáns különbséget a kockázatkerülési attitűdben és a döntések konzisztenciájában.

